Dette bildet viser at den britiske kongefamilien har problemer 
Den skandaliserte prins Andrew gikk først i rekken av de britiske kongelige inn til en minneseremoni. Det har vakt oppsikt.  Kongelige fra hele Europa var samlet i en minneseremoni i Windsor Castle utenfor London denne uken. De skulle minnes Hellas’ siste konge, Konstantin, som døde i fjor.  Men pressedekningen handlet mye om de som ikke var til stede.     William meldte plutselig forfall  Eks-kong Konstantin hadde nære bånd til den britiske kongefamilien. Faren var avdøde prins Phillips fetter. Prins William var Konstantins gudsønn. Han skulle lese en tekst i seremonien i St. George-kapellet.  Men William meldte avbud i siste liten «av personlige årsaker».  Kong Charles, som også ville vært selvskreven gjest, har akkurat startet kreftbehandling og var heller ikke der. Det er ikke kjent hva slags kreft han har.  Prinsessen av Wales, Kate, er sykmeldt etter en mageoperasjon og et sykehusopphold. Da hun ble operert, opplyste slottet at hun neppe ville gjenoppta offentlige plikter før etter påske. De har ikke sagt noe nærmere om hva som feilte henne.  Kongens andre sønn, prins Harry, har som kjent flyttet til USA og har sluttet som «arbeidende kongelig». De siste ukene har det vært spekulasjoner om at han skal jobbe litt som kongelig igjen, siden faren er syk. Men ingenting er bekreftet.  Det betyr at det for tiden er få igjen til å fronte kongefamilien. Kong Charles har tidligere sagt at han ønsket et «slankere» monarki, slik også Danmarks abdiserte dronning Margrethe har vært opptatt av. Med det mente han at kjernetroppen av arbeidende kongelige skulle bli mindre.  Men nå er det blitt vel tynt i rekkene, påpeker britiske kommentatorer.  Fyller kongelig vakuum  Prins Andrew – kong Charles’ yngre bror – gikk fremst sammen med ekskona Sarah da de britiske kongelige skulle gå inn til kirken. Det ble lagt merke til. Og har vakt negative reaksjoner.  Dronning Camilla sto offisielt i spissen for de britiske kongelige. Men hun ankom i egen bil.  Prins Andrew er på mange måter blitt avskiltet. Det skyldes hans forbindelser til den overgrepsdømte amerikanske finansmannen Jeffrey Epstein. Etter et oppsiktsvekkende TV-intervju der prinsen snakket om overgrepspåstander mot seg selv, mistet han både kongelige plikter og militære ordener.  Nå inntok Andrew en ledende rolle for å fylle det kongelige vakuumet, skriver The Times.  Avisen legger til at synet av ham gir mange i kongefamilien hodepine. Det «slanke» monarkiet er i krise, mener Daily Mails kommentator Maureen Callahan. Hun spør hvordan kong Charles kunne tillate at Andrew kunne få en slik rolle som bildet tilsier.  Færre folk  Prinsesse Anne har tidligere gitt uttrykk for at hun ikke er noen tilhenger av noe slankere monarki. Hun var i fjor den kongelige som var ute på flest oppdrag, ifølge The Daily Telegraph.  – Fra mitt ståsted høres det ikke ut som en god idé, sa hun da hun fikk spørsmål om det. Og påpekte at ideen ble unnfanget da det var flere å velge mellom. Det er slutt på den tiden da kongelige kunne holde seg for seg selv i sine slott. I tillegg til sine konstitusjonelle oppgaver skal de ut og kaste glans over hundrevis av arrangementer hvert år.  Dronning Elizabeth mente det å være ute og møte folk var avgjørende for monarkiet, påpeker juristen Craig Prescott overfor The Times.  For fem år siden talte avisen 14 arbeidende kongelige. Nå er det i praksis ti. Det betyr at færre er ute på oppdrag. Og nå er flere av dem også rammet av sykdom.  The Times peker på at kjernen i kongefamilien er kong Charles, dronning Camilla, prins William og prinsesse Kate.  – Kapteinen på laget er ute av spill, og Andrews opptreden gjør det naturlig å spørre: Hvem sitter med ansvaret når heller ikke visekapteinen er på banen? spør avisens kommentator. 
Kongelige fra Europa samlet seg for å minnes Hellas’ siste konge. Prins Andrew, broren til kong Charles, sto i spissen for den britiske kongefamilien, til tross for tidligere skandaler. Flere fra den britiske kongefamilien var fraværende.  Den britiske kongefamilien har fått kritikk for å ha færre arbeidende kongelige. For fem år siden var det 14, nå er det nok bare ti.